medieval-data/medieval-letters huggingface dataset:
LXXVIII.  Ad Burchardum Meldensem episcopum.--Pravam illam consuetudinem diripiendi post episcoporum obitum Ecclesiae bona, assentiente Tebaldo, comite Blesensi, abolitam nuntiat.   (Intra 1125-1129, April. 15.) [D. DU PLESSIS,  Hist. de l' Eglise de Meaux,  II, 24.]
Author: Honorius II

HONORIUS episcopus, servus servorum Dei, venerabili fratri BURCHARDO Meldensi episcopo, salutem et apostolicam benedictionem, etc.

Pravum igitur usum et iniquam consuetudinem, qua in Meldensium episcoporum obitu bona vestrae diripiebantur Ecclesiae, a dilecto filio nostro illustri viro Thebaldo Blesensi comite vacuatam et scripti sui firmitate assatam, in praesentis scripti nostri robore abolemus; et ne ulterius in vestra Ecclesia teneatur, omnino praecipimus, etc. Datum Laterani XVII Kalendas Maii.
LXXIX.  Ad parochianos ecclesiae S. Frigdiani Lucensis.   (Intra 1125-1129, Apr. 29.) [BALUZ.  Miscell.  ed. Luc., IV, 588] .
Author: Honorius II

HONORIUS episcopus, servus servorum Dei, universis B. Frigdiani parochianis salutem et apostolicam benedictionem.

Gratias universitati vestrae referimus, quoniam sicut relatione dilecti filii nostri A. prioris vestri comperimus, tam ipsum quam fratres, ibidem divino famulatui mancipatos, diligitis et honoratis, et de facultatibus, a Deo vobis praestitis sustentatis. Quapropter rogamus vos et hortamur in Domino, et in remissionem peccatorum vestrorum injungimus ut in bono quod inchoastis principio firmiter perduretis, nec ab ejusdem ecclesiae reverentia et dilectione ullatenus declinetis. Datum Laterani III Kal. Maii.
LXXX.  Bulla pro confirmatione ecclesiae et bonorum Steinfeldiae.   (Intra 1125-1129, April. 29.) HUGO,  sacri ord. Praemonst. Ann.,  tom. II, prob., c. 521.]
Author: Honorius II

HONORIUS episcopus, servus servorum Dei, dilectis filiis BERWINO praeposito monasterii Sanctae Mariae, quod est situm in loco qui Steinfelden nuncupatur, ejusque fratribus canonicam vitam professis, salutem et apostolicam benedictionem.

Quoties illud a nobis petitur quod rationi pertinere cognoscitur, animo nos decente libenti concedere, et congruum impertinere suffragium. Ea propter, dilecti in Domino filii, rationabilibus postulationibus vestris assensum praebentes locum vestrum, qui Steinfelden dicitur, scripti nostri pagina communimus, statuentes ut quaecunque bona, quascunque possessiones idem locus in praesentiarum juste et legitime possidet, sive in futurum, largiente Domino, justis modis poterit adipisci, firma vobis et illibata permaneant, salva dioecesani episcopi justitia et reverentia. Statuimus etiam, ut canonicus ordo, secundum beati Augustini regulam, perpetuis ibi temporibus inviolabiliter conservetur. Ad haec adjicientes decernimus, ut nulli omnino hominum liceat eumdem locum temere perturbare, et ejus possessiones auferre, ablatas retinere, minuere, vel temerariis vexationibus fatigare; quod si quis huic nostrae confirmationi contraire tentaverit, apostolicae sedis animadversionem indubitanter se noverit incursurum, nisi praesumptionem suam digna satisfactione correxerit. Datum Laterani III Kal. Maii.
LXXXI.  Ad Bernardum Melgoriensem comitem.--Praecipit ut Melgoriensis moneta non alibi quam Melgorii fiat.   (Intra 1125-1129 Maii 23.) [D. BOUQUET, tom. XV, pag. 265.]
Author: Honorius II

HONORIUS episcopus, servus servorum Dei, dilecto filio BERNARDO illustri Melgoriensi comiti, salutem et apostolicam benedictionem.

Quod irreprehensibile est defendit Ecclesia. Nos autem te tanquam specialem B. Petri filium manutenere volumus et juvare, et quod Melgoriensis moneta Melgorii tantum fiat apostolica auctoritate praecipimus. Tua igitur interest ut, si protectionem nostram habere desideras, in fabricanda moneta nihil falsitatis admisceas, et ne aliter quam tempore Calixti constitutum est, eam de caetero facias fabricari. Datum in territorio de Columna, X Kal. Junii, pontificatus nostri anno tertio.
LXXXII.  Hospitalem domum et ecclesiam S. Mariae dioecesis Cenetenensis sub protectione sedis apostolicae suscipit.   (Intra 1125-1129, Nov. 28.) [CORNELIUS,  Ecclesiae Venetae.  1749, 4º, X, III, 29.]
Author: Honorius II

HONORIUS episcopus, servus servorum Dei, dilectis filiis RAINERIO praeposito, et ejus fratribus tam praesentibus quam futuris in perpetuum.

Religiosis desideriis dignum est facilem praebere consensum, ut fidelis devotio celerem sortiatur effectum. Quamobrem, dilecti in Christo filii, petitiones vestras clementer admittimus, et hospitale quod in territorio Cenetensi, in loco qui dicitur Talpone, constructum cum omnibus appendiciis suis, et domum ibidem in honorem beatae Mariae semper virginis, ut fiat ecclesia fabricatam, quod sanctae Romanae Ecclesiae per chartulam oblationis contulistis, in jus et proprietatem B. Petri suscipimus, et illud apostolicae sedis robore communimus. Statuentes ut quaecunque bona idem hospitale in praesentiarum juste possidet, vel in futurum largiente Domino justis modis contigerit adipisci, firma et illibata ei permaneant: ad indicium autem protectionis ipsius hospitalis hanc ei pensionem solvendam statuimus, ut unoquoque anno duas libras unam incensi et alteram cerae Lateranensi persolvat palatio. Si quis igitur in futurum, ecclesiastica saecularisve persona hanc nostrae constitutionis paginam sciens contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Datum Laterani IV Kalend. Decembris.
LXXXIII.  Ad A[dalberonem] archiepiscopum Hamburgensem.-- Commendat E., presbyterum cardinalem.   (Intra 1126-1129, Maii 23.) [LAPPENBERG,  Hamburg. Urkund.,  I, 130.]
Author: Honorius II

HONORIUS episcopus, servus servorum Dei, venerabili fratri A. Bremensi archiepiscopo, salutem et apostolicam benedictionem.

Quoniam absque quiete et tranquillitate animi nemo potest Deo gratum impendere famulatum ut controversia, quae inter te et fratrem nostrum A. Londensem archiepiscopum agitatur, valeat, properante Domino, debito fine concludi, dilectum filium nostrum E. presbyterum cardinalem ad partes vestras de nostro latere duximus delegandum, eique negotium ipsum diligenter inquirendum discutiendumque commisimus. Ideoque tibi mandamus quatenus ipsum benigne recipias, et loco et tempore quo ab eo vocatus fueris, ad ejus praesentiam venias, de supra nominato negotio tractaturus. Datum Laterani X Kal. Junii.
LXXXIV.  Ad archidiaconum et praecentorem Agathensem.   (Intra 1126-1129, Maii 31.) [GARIEL,  Series praesul. Magalon.,  p. 142.]
Author: Honorius II

HONORIUS episcopus, servus servorum Dei, dilectis filiis archidiacono et praecentori Agathensi, salutem et apostolicam benedictionem.

Significavit nobis frater noster Magalonensis episcopus, quod abbas Anianensis suae dioecesis, ipsius jurisdictioni subjectus, suis recusat synodis interesse, in ejus et suae Ecclesiae praejudicium et gravamen; ideoque discretioni vestrae per apostolica scripta mandamus, quatenus, partibus convocatis et auditis, quae duxerint proponenda, quod canonicum fuerit, appellatione postposita statuatis, facientes quod censueritis per censuram ecclesiasticam firmiter observari. Datum Laterani, II Kalendas Junii, pontificatus nostri V.
LXXXV.  Ad clerum et populum Tullensem.--Servandam mandat excommunicationis sententiam in Theodoricum de Imbercurte prolatam.   (Intra 1127-1129, Mart. 17.) [D. BOUQUET,  Recueil,  tom. XV, p. 266.]
Author: Honorius II

HONORIUS episcopus, servus servorum Dei, clero et populo per Tullensem parochiam constituto, salutem et apostolicam benedictionem.

Theodericus de Imbercurte, ad sedem apostolicam veniens, questus est se a venerabili fratre nostro Henrico Tullensi episcopo Romanam audientiam appellantem injuste excommunicatum fuisse. E contra archidiaconi Tullenses, Hugo Gundricurtensis, Hugo Albus et Oldericus presbyteri, asseruerunt se in eum, quoniam castrum de Commerceio Ecclesiae Tullensis violenter abstulerat, longo ante tempore excommunicationis sententiam promulgasse. Potestatem autem et licentiam excommunicandi rerum suarum raptores a Richinio Tullensi episcopo sibi concessam, et postmodum a praedecessore nostro felicis memoriae papa Calixto II scripti pagina confirmatam, in nostra praesentia asseverare coeperunt; et ut nos certiores efficerent, munita in medium protulerunt. Nos igitur auditis et inquisitis utriusque partis rationibus, habito fratrum nostrorum episcoporum et cardinalium consilio, Theodericum, quoniam longe antequam Romanam appellaret audientiam, a canonicis quibus ex apostolica concessione licebat, excommunicatus fuerat, non absolvimus. Universitati ergo vestrae mandamus quatenus ab eo tanquam ab excommunicato, donec Ecclesiae Tullensi satisfaciat, abstineatis. Datum Laterani XVI Kalendas Aprilis.
LXXXVI.  Ad Willelmum archiepiscopum Cantuariensem, apostolicae sedis legatum.   (Intra 1127-1129, April. 19.) [WARTHON,  Anglia sacra,  II, 674.]
Author: Honorius II

HONORIUS episcopus, servus servorum Dei, venerabilibus fratribus WILLELMO Cantuariensi archiepiscopo et apostolicae sedis legato et omnibus episcopis per Angliam constitutis, salutem et apostolicam benedictionem.

Frater noster Urbanus Landavensis episcopus ad sedis apostolicae clementiam veniens, se in conventu et ante vestram praesentiam super episcopis Bernardo Sancti Dewi et Ricardo Herefordensi de parochia episcopatus sui ab eis detenta querelam deposuisse asseruit. Caeterum fratres ipsi nullum eidem querimoniae suae responsum reddentes, ordine transposito, eumdem super aliis coeperunt impetere. Quod tam sacrorum statutis canonum quam legalibus sanctionibus obvium esse non exstat ambiguum. In judicio namque et unius disceptatione negotii reus nisi per exceptionem actor effici nequaquam potest. Ipse vero ordine judicii postulans, ut prius de his quae objecerat sibi rationabiliter responsum daretur, a tua discretione, frater archiepiscope, qui pro judice residebas, expetiit. Quia vero quod optabat obtinere non potuit, magnum sibi gravamen sentiens irrogari, Romanam audientiam, quae oppressis commune suffragium est, appellavit; et praenominatos episcopos Bernardum et Ricardum, ut in nostra praesentia mediante Quadragesima suis responderet querimoniis, invitavit. Verum ipse nobiscum aliquandiu moratus est; invitati vero praefixo termino nec venerunt, nec responsales miserunt. Nos igitur ex communi fratrum nostrorum et episcoporum et cardinalium deliberatione, audita super hoc duorum testium assertione, eum de parochia unde conquestio fuerat, videlicet Herigin, Hstratewi, Goher, Cadweli, Cantrebocan, salva justitia ecclesiarum Herefordensis et Sancti Dewi, investimus. Terminum vero tam Urbano Landavensi quam Bernardo et Ricardo episcopis proximam Quadragesimam statuimus: et tunc utraque pars expositis suis querimoniis in nostra praesentia rationibus, quod justitiae ratio dictaverit obtinebit. Interim autem praecipimus ut frater Urbanus parochiam illam, de qua disceptatio fuerat, integre, quiete et absque alicujus contradictione obtineat. Tu ergo, frater archiepiscope, supradictos episcopos Bernardum et Ricardum parochiam ipsam occupare aut pervadere vel se vel officiales suos nullo modo permittas. Datum Laterani XIII Kal. Maii.
LXXXVII.  Regutares canonicos in monasterio Agaunensi constitutos confirmat.   (Intra 1128-1129, Nov. 7.) [  Gall. Chr.  XII, instr., 430.]
Author: Honorius II

HONORIUS episcopus, servus servorum Dei, dilectis filiis Agaunensis ecclesiae B. Mauritii martyris, salutem et apostolicam benedictionem.

Apostolica doctrina et sanctorum veneranda nos adhortatur auctoritas ut, si Deo vere placere volumus, religiose vivere studeamus. Quis enim Deo absque puritate religionis placere potuit, vel quis ad contemplationem deitatis nisi pudico et mundo corde ascendit? Nos igitur qui in B. Petri cathedra residemus, licet indigni, commissa nobis a Deo administratione suae ecclesiae, et religionem statuere et stabilitatem sedis apostolicae volumus robore communire. Placet ergo nobis, quod per inspirationem divinam in ecclesia vestra canonicos regulares statuere, et vobis obeuntibus semper religiosos subrogare unanimiter, quemadmodum ex litterarum vestrarum inspectione cognovimus, decrevistis. Pia vero desideria vestra et rationabile propositum laudantes, ut canonici regulares ibi de caetero deservientes Deo, et ut canonicus ordo futuris ibi temporibus irrefragabiliter conservetur, praecipimus ac auctoritate B. Petri ac nostra firmamus. Statuimus enim ut, postquam regularium virorum in praefata ecclesia sufficiens numerus fuerit, constituatur abbas ibi religiosus et sapiens, qui scientia et moribus sacra noscat digne praeesse collegio, invocata divina gratia eligatur. Datum Laterani VII Idus Novembris.
XCI.  Sugerio abbati S. Dionysii mandat ut prospiciat disciplinae parthenonis Argentoliensis, a Stephano episcopo Parisiensi monasterio S. Dionysii restituti.   (Anno 1129, April. 23.) [  Gall. Chr.  VII, instr., 52.]
Author: Honorius II

HONORIUS, servus servorum Dei, dilecto in Christo filio SUGERIO abbati S. Dionysii, salutem et apostolicam benedictionem.

Tunc religionis amor et charitatis unitas in sui status perfectione servabuntur, si quod a membris Ecclesiae rationabili dispositione restituitur, a capite roboretur. Nos igitur in sede B. Petri apostoli, cui Christus contulit Ecclesiarum omnium principatum, licet indigni a Domino constituti, unitatem spiritus in vinculo pacis conservare volumus, et quae a fratribus nostris constituta sunt, propensiori studio auctoritate apostolica confirmamus. Venerabilis siquidem frater noster Stephanus Parisiensis episcopus, sicut ex litterarum suarum inspectione cognovimus, monasterium Argentoilum, in quo quaedam malae vitae, prout dicebatur, mulieres vivebant, quod etiam ex antiquis regum praeceptis cognoverat jure monasterio S. Dionysii pertinere, in praesentia venerabilium fratrum nostrorum Matthaei Albanensis episcopi, et apostolicae sedis legati, Rainaldi Remensis archiepiscopi, Gaufridi Carnotensis, Gosleni Suessionensis episcoporum, hortatu etiam charissimi filii nostri Ludovici illustris et gloriosi regis Francorum, dilecte in Domino fili Sugeri abbas, intuitu religionis tibi et monasterio S. Dionysii, salvo jure Parisiensis Ecclesiae concessit, ita tamen ut mulieribus in religiosis locis ubi animas possint salvare provideas. Quod ergo pro reformando religionis amore de praefato monasterio a praedicto Stephano Parisiensi episcopo statutum est, auctoritate nostra firmamus, et firmum volumus futuris temporibus permanere. Tuae igitur dilectioni mandamus, ut religionem et monasticen in praefato loco statuere diligenti vigilantia studeas; et ne praedictarum mulierum aliqua in tua culpa depereat, in locis religiosis sollicita cura provideas. Datum Laterani nono Kalendas Maii.
XCII.  Pro monasterio S. Martini Nivernensis.   (Anno 1129, April. 27.) [  Gall. Chr.  XII, instr., 338.]
Author: Honorius II

HONORIUS episcopus, servus servorum Dei, dilecto filio STEPHANO priori ecclesiae S. Martini in suburbio Nivernensi constitutae, et ejus fratribus tam praesentibus quam futuris canonicam vitam ibidem professis, in Domino salutem.

Apostolici moderaminis clementiae convenit religiosos viros diligere et eorum loca paternae pietatis munimine defensare. Ideoque, dilecte in Domino fili, Stephane prior, ecclesiam B. Martini Nivernensis, cui Deo auctore praeesse dignosceris, sub B. Petri tutelam et apostolicae sedis protectionem suscipimus, et praesentis scripti nostri pagina roboramus. Possessiones igitur et bona quae eadem ecclesia in praesentiarum juste et legitime possidet, aut in futurum concessione pontificum, liberalitate regum, largitione principum, oblatione fidelium, seu altis justis modis largiente Domino poterit adipisci firma vobis vestrisque successoribus, et illibata permaneant, salva Nivernensis episcopi justitia et reverentia; in quibus haec propriis nominibus duximus exprimenda, videlicet duas ecclesias de Luciniaco cum pertinentiis suis, capellam de Bafias, ecclesiam de Buciaco, ecclesiam de Moresca, ecclesiam de Coloncello, ecclesiam de Bazolis, ecclesiam de Spiriaco, ecclesiam de Monte Rumilionis, ecclesiam de S. Audoeno. Confirmamus etiam vobis donationem annonae quae in dedicationibus ecclesiarum offertur a Fromundo Nivernensi episcopo ecclesiae vestrae collatam. Sane ordo canonicus ibi positus futuris perpetuo temporibus inviolabiliter conservetur. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur, tam vestris quam pauperum usibus profutura. Si qua ergo in posterum, etc. Ego Honorius catholicae Ecclesiae episcopus. Datum Laterani per manum Aimerici S. Romanae Ecclesiae diaconi cardinalis et cancellarii, V Kalendas Maii, indictione VII, anno Incarnationis Dominicae 1129, pontificatus autem domini Honorii papae II anno V.
XCIII.  Monasterium S. Mariae de Curatio tuendum suscipit, quique diebus quibusdam monasterium adierint, iis « centum et quinquaginta annos de injunctis poenitentiis relaxat.  »  (Anno 1129, Sept. 13.) [UGHELLI,  Italia Sacra,  IX, 274.]
Author: Honorius II
Date:  [amore?]

HONORIUS episcopus, servus servorum Dei, universis et singulis Christi fidelibus, salutem et apostolicam benedictionem in perpetuum.

Desiderium, quod religionis proponitis, et ad animarum salutem pertinere monstratis, auctore Deo, semper est aliqua dilectione complendum. Eapropter, dilecti in Domino filii . . . monasterii, siti in loco qui dicitur de Curatio, ad honorem Virginis dedicatum, quod quidam filius noster Rogerius de Marturano construxit, et sanctae Romanae Ecclesiae obtulit, ad exemplar antecessorum nostrorum fel. record. Alexandri II, Gregorii VII, Urbani II, Paschalis II, Calixti II, sanctae apostolicae sedis auctoritate protegimus, et indulgentiae privilegio communimus. Eapropter cupientes indulgentiis et gratiis spiritualibus ditari, et pro Virginis honoribus frequentari, omnibus et singulis vere poenitentibus, et confessis, qui eum locum in festivitatibus ipsius Virginis gloriosae, videlicet Nativitatis, Purificationis, Annuntiationis, et Assumptionis ejusdem, et Innocentium visitaverit reverenter, et in reparatione ecclesiae ipsius eleemosynam tribuerint, manusque porrexerint adjutrices, de omnipotentis Dei misericordia, et beatorum apostolorum ejus Petri et Pauli auctoritate confisi, centum et quinquaginta annos de injunctis sibi poenitentiis, et etiam per octavas prae dictarum festivitatum misericorditer in Domino relaxamus. Dat. apud S. Mariam de Curatio per manus Aimerici S. R. E. diac. cardinalis et cancellarii, Idib. Septemb. ind. III, Inc. Dominicae anno millesimo centesimo tricesimo, pontificatus nostri anno septimo.
XCVI.  Ad P[elagium] archiepiscopum Bracarensem.--Proxima Dominica, qua legitur: « Ego sum pastor bonus » ad sese venire jubet.   (Anno 1129.) [FLOREZ,  España sagrada,  XX, 492.]
Author: Honorius II

HONORIUS episcopus, servus servorum Dei, venerabili fratri P. Bracarensi archiepiscopo, salutem et apostolicam benedictionem.

Placuit Romano pontifici Compostellanam Ecclesiam honorare, et venerabili fratri nostro Didaco archiepiscopo Emeritanae metropoli suffraganeos concedere: verum defuncto Colimbriensi episcopo G., praefatae metropolis suffraganeo, episcopum in eadem Ecclesia, posthabita sedis apost. reverentia, tua fraternitas, prout accepimus, consecrare praesumpsit; et quia injuriam venerabili fratri nostro Didaco Comp. archiep. super hoc irrogatam, et contemptum S. R. E. indiscusse praeterire non possumus, fraternitati tuae mandando praecipimus, quatenus proxima Dominica qua legitur Ego sum pastor bonus, de tantis excessibus ad nostram praesentiam venias respondere paratus.
XCVII.  Didaco, archiepiscopo Compostellano, gratias agit quod ipsum et S. Romanam Ecclesiam visitaverit,  etc.  (Anno 1129.) [FLOREZ,  ibid.,  p. 491.]
Author: Honorius II
Date:  [Humbertus sive Hubertus]

HONORIUS episcopus, servus servorum Dei, venerabili fratri DIDACO Compostellano archiepiscopo, salutem et apostolicam benedictionem.

Super eo quod nos et sanctam matrem tuam Romanam Ecclesiam visitasti, fraternitati tuae grates referimus: nuntios autem tuos ad nos directos benigne recepimus, et quod in tuis continebatur litteris diligenter attendimus. Verum nos dilectum filium nostrum Hu. cardinalem presbyterum de latere nostro ad partes Hispaniae missum destinavimus, et ei vices nostras commisimus. Tua ergo fraternitas illum benigne recipiat, honeste pertractet, et in negotiis ecclesiasticis ad honorem Dei et B. Petri ei diligenter assistat. Caeterum cum ad nos Domino praestante redierit, super his quae dilectus noster filius rex A. et nuntii tui pro te postularunt, consilium habebimus. Bracarensi autem archiepiscopo, ut de praesumptione quam in consecratione Colimbriensis episcopi commisit, proxima Dominica quae legitur: Ego sum pastor bonus, ad nostram praesentiam veniat responsurus, per scripta nostra mandavimus.
XCVIII.  A[defonso] Hispaniarum rege recommendat legatum suum, Hubertum presbyterum cardinalem.   (Anno 1129.) [FLOREZ,  ibid.,  p. 491.]
Author: Honorius II

HONORIUS episcopus, servus servorum Dei, dilecto in Christo filio A., illustri Hispaniarum regi, salutem et apostolicam benedictionem.

Quanto affectu quantaque devotione avus tuus illustris memoriae rex A. B. Petrum, et S. R. Ecclesiam dilexerit, interroga seniores tuos, et dicent tibi, quod ob hoc victoria sibi a coelesti numine praestita Saracenos Christiani nominis inimicos saepe praeliando devicit. Quod autem ipsius inhaerendo vestigiis Ecclesias et ecclesiasticas personas veneraris et diligis, gratulamur, et ut de bono in melius proventum percipias, divinae clementiae supplicamus. Hubertum cardinalem presbyterum de latere nostro ad partes Hispaniae delegavimus, et ei vices nostras commisimus: tua ergo nobilitas pro reverentia S. Petri et nostra, benigne recipiat, ut regiae potestatis fretus auxilio enormitates regni tui sancti Spiritus gratia cooperante corrigat, et quae bene sunt statuta confirmet. Verum cum ad nos redierit, super eo quod pro fratre nostro Didaco Compostellano archiepiscopo postulasti, liberius poterimus habere consilium. Pro charitate autem tua praefato legato nostro mandamus, ut M. Auriensi archidiacono pro quo rogasti justitiam faciat.

Notes: (praestante gratia)
C.  Ad Conradum Salzburgensem archiepiscopum.   (Anno 1129.) [MEICHELBECK,  Hist. Frising.  t. I, I, 309.]
Author: Honorius II

HONORIUS episcopus, servus servorum Dei, venerabili fratri CHONRADO Salzburgensi archiepiscopo, salutem et apostolicam benedictionem.

Frisingensis Ecclesia, et Henricus episcopus per litteras et nuntios suos in praesentia nostra adversum te graviter questi sunt, quod videlicet ordinationes ab eo post adeptam gratiam praedecessoris nostri felicis memoriae papae Calixti et Romanae Ecclesiae factas, evacuare contendis: altaria etiam, quae ab ipso sunt consecrata, subvertis, et de parochia sua, non sicut metropolitanus, sed tanquam proprius episcopus judicas et disponis. Nos autem nec sua, nec alterius alicujus peccata, sicut nec debemus ullatenus defendere volumus. Verum si Frisingensem Ecclesiam de praedicta persona, prout zelo justitiae agere videris, desideras liberari, rationabile est ut in causa ista canonice procedas. Nos enim et eam audire, et praestante Domino definire parati sumus. Interim vero ab omni infestatione tam personae quam parochiae suae abstineas.